DM – I fokus 24/9 2010

2.497 tegn (inkl. tittel)

**Sosiale medier i misjonens tjeneste**

Om tre uker begynner misjonskongressen i Cape Town. Her vil 4100 delegater fra 180 land samles – til inspirasjon, forkynnelse, drøftinger og nettverksbygging. Kongressen er en av flere jubileumsmarkeringer av den historiske Edinburghkonferansen (1910). Samtidig er storsamlingen en direkte videreføring av Lausanne 1974 og Manila 1989.

Norsk misjon har helt fra 1974 hatt et nært forhold til Lausannebevegelsen. Norske misjonsledere har identifisert seg med bevegelsens vekt på Bibelen, Jesus Kristus, personlig tro, evangelisering og sosialt engasjement. Denne evangelikale teologien preger Lausannepakten (1994) og Manilamanifestet (1989). Det er derfor grunn til å ha store forventninger til The Cape Town Commitment (2010).

Mediehøgskolen Gimlekollen er invitert til å spille en sentral rolle på Cape Town-kongressen innenfor temaområdet medier og teknologi. Dette inkluderer faglig ansvar for en storsamling, flere seminarer og nettsamtalen om dette temaet. Dessuten stiller Gimlekollen med pressesjef, samt med seks praksisstudenter som skal bruke sosiale medier ([www.intomission.no](http://www.intomission.no)) for å inspirere unge norske kristne.

Sett fra et medieperspektiv er årets Lausannekongress annerledes. Denne gangen har en nemlig full tilgang til de nye muligheter som internett og de sosiale mediene gir. Kongressen er banebrytende i bruken av disse nye plattformene for informasjon og kommunikasjon. Ikke minst er det engasjerende og oppmuntrende å følge Lausanne Global Conversation.

Denne fascinerende nettsamtalen ble lansert allerede i mai i år, etter hvert med menyer og bidrag på alle åtte kongress-språkene. Tidligere misjonskongresser har vært kritisert for eksklusivitet. Men gjennom en slik nettsamtale kan enhver få innsyn i aktuelle temaer og drøftinger. Nettsamtalen fremmer også aktiv dialog mellom bidragsytere, kongressdeltakere og andre misjonsengasjerte. Videre kan deltakerne forberede seg på en mer målrettet måte.

Det er et privilegium å lede nettsamtalen om medier og teknologi (<http://conversation.lausanne.org/en/home/media-and-technology>). Samtalen dreier seg om tre temaer: mediebevisstgjøring og mediekritikk, kristent medienærvær i nyhets- og underholdningsmedier, samt direkte mediemisjon. Ikke minst er det lærerikt å lytte til engasjerte kommentarer fra trossøsken over hele verden. De sosiale mediene tjener derfor misjonens store sak og bidrar til fremtidige partnerskap. Evangeliet om Jesus frigjør, forplikter og skaper globale fellesskap.

*Lars Dahle, rektor ved Mediehøgskolen Gimlekollen*